
Módosított grafén-oxid korrózió inhibíciós hatásának vizsgálata epoxigyanta rétegekben

Kulcsszavak: Korrózióvédelem; Grafén-oxid; Epoxigyanta bevonat; Felületi funkcionalizálás; Nanokompozit bevonat
A grafén-oxid (GO) kiváló korrózió inhibitorként használható polimer bevonatokban. Alkalmazásának egyik hátránya, hogy agglomerátumokat képez. Ez a jelenség megszüntethető a GO többféle ágenssel történő funkcionalizálásával.

A kutatás célja a különböző GO nanorészecskéket tartalmazó epoxigyanta (EP) antikorrozív hatásának tanulmányozása cink hordozón. A GO felületének módosítása 3-aminopropil-trietoxi-szilán (APTES) és poliamido-amin (PAMAM) dendrimer használatával történt. A dip-coating módszerrel előállított vékonyrétegek korrózióvédő hatásának vizsgálata 3 (tömeg) %-os NaCl oldatban valósult meg. A vizsgált EP rétegek 0,1 (tömeg) %-ban tartalmazták a következő nanorészecskéket: GO, redukált GO, APTES-GO és PAMAM-GO. Referenciaként egy inhibitort nem tartalmazó EP-réteg szolgált.

A rétegek tanulmányozása elektrokémiai impedancia spektroszkópiával (EIS), rétegvastagság-méréssel és adhéziós vizsgálattal történt. A GO nanorészecskék közötti morfológiai különbségeket transzmissziós elektronmikroszkóppal (TEM), Fourier transzformációs infravörös spektroszkópiával (FT-IR) és UV-Vis abszorpciós spektroszkópiával vizsgáltuk.

A mérési eredmények arra mutatnak, hogy a GO korrózióvédő hatása redukálással csökken, míg felületének funkcionalizálásával jelentős növekedése érhető el.



